BESLUTNING(1)

om det bidrag, som forskning og videnskab - herunder informationsteknologierne - yder til en bæredygtig udvikling

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til Rocard-betænkningen om hovedlinjerne for en genforhandling af Lomé-konventionen,

- der henviser til Kommissionens meddelelse om fremme af informationssamfundet. Den Europæiske Unions rolle,

A. der henviser til, at samarbejdspolitikken og AVS-EU-forbindelserne i alle deres former bør fremme en bæredygtig udvikling i AVS-landene,

B. der henviser til, at den aftale, der skal efterfølge Lomé IV, skal yde et effektivt bidrag til større lighed inden for og mellem nationerne, så den tiltagende marginalisering af AVS-landene vendes,

C. der henviser til, at forskning og videnskab og teknologisk innovation er afgørende faktorer i den økonomiske dynamik, som er en forudsætning for bæredygtig udvikling i udviklingslandene, samt til at en styrkelse heraf kan medvirke til at indsnævre kløften mellem udviklingslandene og industrilandene ved at optimere de menneskelige og materielle ressourcer i udviklingslandene på en passende måde,

D. der henviser til, at den moderne verden er inddelt i teknologisk rige enheder og teknologisk fattige enheder; der desuden henviser til, at en række AVS-lande rent faktisk er udelukket fra den vigtigste teknologiske udvikling i verden, er ude af stand til at bruge moderne teknologi, og ikke har adgang til reglerne og forordningerne for denne teknologi,

E. der konstaterer, at udviklingslandenes mangel på finansielle og menneskelige ressourcer øger deres afhængighed af industrilandene, og understreger, at det endelige mål for alt samarbejde på forskningsområdet bør være at opbygge lokal forskningskapacitet, der er i stand til at samarbejde med det internationale videnskabelige samfund,

F. der er fast overbevist om, at fremme af forskning og teknologisk udvikling og adgang til teknologi er af afgørende betydning både for den økonomiske fremgang og for en gnidningsløs integration af AVS-landene i verdensøkonomien,

G. der henviser til, at forskning, der gennemføres i udviklingslandene - navnlig i AVS-landene - først og fremmest bør tage hensyn til de særlige begrænsninger og udviklingsbehov i de pågældende lande, og at den navnlig bør baseres på udviklingen af teknologier, der er rettet mod bæredygtig brug af lokale ressourcer,

H. der henviser til, at det er af afgørende betydning at udvikle brug af første generations-teknologier, der er baseret på befolkningernes kapacitet og kulturelle ressourcer, samt på ekstern teknologisk bistand, som er billig og nem at sprede,

I. der henviser til, at den bæredygtige udvikling i udviklingslandene også skal baseres på mobilisering og optimering af menneskelige ressourcer, samt til, at almen og faglig uddannelse stimulerer udviklingen af forskningskapacitet,

J. der henviser til de enorme muligheder for kommunikation og viden, som informationssamfundet frembyder, samt til de muligheder, det indebærer for opnåelse af økonomisk uafhængighed og udvikling, og som er klar over de betydelige fordele AVS-landene vil kunne opnå gennem en sådan udvikling,

K. der henviser til, at informationsteknologien bestemmer et lands mulighed for og evne til at skabe velstand, magt og viden og dets evne til at konkurrere internationalt inden for enten produktionssektoren eller sektoren for tjenesteydelser,

L. der henviser til, at Den Europæiske Union inden for rammerne af den fremtidige EU-AVS-partnerskabsaftale bør yde større støtte til videnskabelig forskning og teknologisk udvikling, samt til, at denne bistand blandt andet bør bestå af finansielle overførsler til uafhængig opbygning af kapacitet inden for forskning, overførsel af passende teknologi, udvekslinger og sammenkædning af videnskabelig og teknologisk know-how og erfaringer med de prioriterede behov,

1. understreger, at det er strategisk vigtigt for AVS-landene at være i stand til at deltage i og have adgang til de videnskabelige og teknologiske fremskridt, og opfordrer EU til at udvise større solidaritet over for dens AVS-partnere på dette område, så deres sociale, økonomiske og kulturelle udvikling kan blive stimuleret;

2. er af den opfattelse, at det fremtidige samarbejde med Den Europæiske Union inden for videnskabelig og teknologisk forskning skal tage form af hjælp til at styrke og opbygge lokal forskningskapacitet, som på en lokal og meget konkret måde vil være svaret på de udfordringer, som AVS-landene står overfor, og gøre det muligt at opstille prioriteringer, som opfylder de reelle udviklingsbehov i de pågældende samfund;

3. opfordrer Den Europæiske Union til under den næste AVS-EU-aftale at yde direkte bistand til teknologioverførsel, for således at sætte skub i jobskabelse, uddannelse og effektiv statsforvaltning, samt til at yde teknisk bistand til regeringerne i AVS-landene for at skabe mulighed for, at overførsel af teknologi og relevant uddannelse kan inkorporere i kontrakter med internationale selskaber;

4. er af den opfattelse, at EU også skal hjælpe AVS-landene med at definere deres informations- og kommunikationsbehov, og på grundlag heraf med at udvikle politikker, der er hensigtsmæssige for deres egne udviklingsmålsætninger, som altid bør være styret af ønsket om at fremme adgangen til informationer for det størst mulige antal mennesker og give alle borgere lige muligheder, og som bør gøre det muligt med en retfærdig fordeling mellem Nord og Syd af fordelene ved det globale informationssamfund;

5. opfordrer Den Europæiske Union og AVS-landene til inden for WTO at samarbejde i bestræbelserne på at opnå en revision af handelsrelaterede ejendomsrettigheder (TRPS), og at reducere virkningen af stigende teknologiomkostninger gennem en omfattende beskyttelse af patenter, navnlig i udviklingslandene;

6. understreger nødvendigheden af at optimere den traditionelle viden og de lokale ressourcer, som med stor sandsynlighed vil give meget praktiske løsninger på særlige lokale behov samt være en ægte kilde til innovation inden for den internationale forskning;

7. mener, at der bør lægges betoning på første generations-teknologier, som sætter landene i stand til at bevæge sig væk fra fattigdom og begynde en kumulativ proces med skabelse af bæredygtig velstand, og som inkluderes områderne sundhed og hygiejne, vand, samt affaldsbehandling og -genbrug;

8. mener, at der skal oprettes en europæisk stiftelse for bistand og langsigtet støtte til forskningslaboratorier i udviklingslandene med henblik på at forbedre kendskabet til miljøet, ressourcerne og samfundene i disse lande;

9. er af den opfattelse, at selv om hjerneflugten kan udnyttes gennem etablering af netværk med udvandrede forskere, bør der også ydes støtte til forskere, som ønsker at blive i eller vende tilbage til deres hjemland;

10. understreger at arbejde med at udvikle et universelt informationssamfund, hvor udviklingslandene kan spille en fuldgyldig rolle, er vigtigt, og at det haster;

11. kræver, at der fastlægges en strategi, som tager hensyn til informationssamfundsaspektet, i forbindelse med analyse af samarbejdsprojekter og -programmer, således at samarbejdsinstrumenterne kan udformes på en mere konsekvent og effektiv måde;

12. minder om, at adgang til informationskilderne, herunder internationale net så som Internet, er en forudsætning for udveksling af informationer og dermed for effektiviteten af enhver forskningsfremmende strategi;

13. mener, at der ud over forbedringen af teknologien, også skal gøres en indsats for at udvikle AVS-landenes menneskelige ressourcer ved at fremme adgangen til uddannelse og faglig uddannelse, navnlig på telekommunikations- og databehandlingsområderne;

14. minder om, at der skal gøres en seriøs indsats for at samordne de forskellige fællesskabsinstrumenter samt nationale og internationale instrumenter; opfordrer Kommissionen til desuden at sikre, at de finansielle instrumenter i samarbejdet med dens AVS-partnere inden for videnskabelig og teknologisk forskning gøres så fleksible som muligt;

15. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).